CELEX: 
Language: lv
Date: 2018-12-13 00:00:00
Title: KOMISIJAS DELEĢĒTĀ REGULA (ES) …/.. ar ko Eiropas Parlamenta un Padomes Regulu (ES) 2015/2365 papildina attiecībā uz Eiropas Vērtspapīru un tirgu iestādes noteiktām maksām darījumu reģistriem

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Regula (ES) 2015/2365 par vērtspapīru finansēšanas darījumu un atkalizmantošanas pārredzamību un ar ko groza Regulu (ES) Nr. 648/2012 (VFDR) tika publicēta Eiropas Savienības Oficiālajā Vēstnesī 2015. gada 23. decembrī.
            
            
               Viens no galvenajiem VFDR mērķiem ir nodrošināt pārredzamību attiecībā uz vērtspapīru finansēšanas darījumu (VFD) tirgu, darījumu partneriem par saviem VFD ziņojot saviem darījumu reģistriem, t. i., vienībām, kas centralizēti vāc un uztur datus par VFD. Saskaņā ar Regulas (ES) Nr. 648/2012 (ETIR) regulējumu VFDR sniedz Eiropas Vērtspapīru un tirgu iestādei (EVTI) tiešās reģistrācijas un uzraudzības pilnvaras attiecībā uz darījumu reģistriem. Kā paredzēts VFDR 11. panta 1. punktā, EVTI no darījumu reģistriem iekasē maksas, kuras pilnībā sedz EVTI nepieciešamos izdevumus, kas saistīti ar darījumu reģistru reģistrāciju, atzīšanu un uzraudzību.
            
            
               Juridiskais pamatojums 
            
            
               Pilnvaras pieņemt deleģētu regulu ir paredzētas VFDR 11. panta 2. punktā. Saskaņā ar minēto noteikumu Komisija ir pilnvarota pieņemt deleģētu regulu, konkretizējot maksu veidus, pakalpojumus, par kuriem tās iekasē, maksu apmēru un samaksas kārtību. 
            
            
               Saskaņā ar VFDR 11. panta 1. punktu EVTI no darījumu reģistriem iekasē maksas, kas ir proporcionālas pret attiecīgā darījumu reģistra apgrozījumu un pilnībā sedz nepieciešamos EVTI izdevumus saistībā ar darījumu reģistru reģistrāciju, atzīšanu un uzraudzību. Šīm izmaksām arī būtu jākompensē arī jebkādas izmaksas, kas kompetentajām iestādēm varētu rasties jebkādas EVTI veiktas uzdevumu deleģēšanas rezultātā. Ja darījumu reģistrs jau ir reģistrēts saskaņā ar ETIR, maksas būtu jākoriģē tikai tādēļ, lai atspoguļotu papildizmaksas, kas saistītas ar darījumu reģistru reģistrāciju, atzīšanu un uzraudzību saskaņā ar VFDR.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Komisija 2016. gada janvārī lūdza EVTI atzinumu (tehniskos ieteikumus) par Komisijas deleģēto regulu, kas jāpieņem saskaņā ar VFDR 11. panta 2. punktu.
            
            
               Pēc padziļinātas tehniskas izvērtēšanas EVTI no 2016. gada 19. decembra līdz 2017. gada 31. janvārim organizēja sabiedrisko apspriešanu par tehniskiem aspektiem iecerētajā deleģētajā regulā par maksām. Atbildes uz apspriešanos, kas nav konfidenciālas, ir publicētas EVTI tīmekļa vietnē
                  1
               . EVTI 2017. gada 20. aprīlī sniedza Komisijai tehniskos ieteikumus (turpmāk – nobeiguma ziņojums).
            
            
               Sešas ieinteresētās personas sniedza atbildes uz EVTI sabiedrisko apspriešanu, tostarp pieci darījumu reģistri un viens aktīvu pārvaldītājs. Kopumā respondenti atbalstīja EVTI ierosināto pieeju attiecībā uz maksu veidiem, to apmēru un iekasēšanas veidu. Daži respondenti uzskatīja, ka ierosinātā samazināta maksa par tāda darījumu reģistra reģistrācijas pagarināšanu, kas jau ir reģistrēts saskaņā ar ETIR, ir pārāk liela. Atsaucoties uz šķērssubsidēšanas risku, kuras mērķis ir maksāt mazākas maksas EVTI, daži no respondentiem, kas piedalījās sabiedriskajā apspriešanā, arī sniedza komentārus par metodi, ar kuru nosaka piemērojamo apgrozījumu, lai aprēķinātu uzraudzības maksas, dodot priekšroku aprēķiniem, kuru pamatā ir ieņēmumi gan no VFD ziņošanas pamatpakalpojumiem, gan no pakalpojumiem, kas tiek sniegti papildus VFD ziņošanas pamatpakalpojumiem (piemēram, darījumu apstiprināšana, darījumu savietošana, pārstāvja aizdevumi, nodrošinājuma pārvaldība, nodrošinājuma vērtēšana, trešo personu ziņošana), nevis tikai ieņēmumi no VFD pamatpakalpojumiem. Citi respondenti uzskatīja, ka tā vietā, lai izmantotu darījumu reģistru apgrozījumu, maksas būtu jāaprēķina, pamatojoties uz apstrādāto darījumu apjomu, kas, viņuprāt, visprecīzāk atspoguļotu nepieciešamos EVTI uzraudzības centienus.
            
            
               EVKEG un citi viedokļi
            
            
               Komisija 2017. gada 4. jūlijā apspriedās ar Eiropas Vērtspapīru komitejas ekspertu grupu (EVKEG) par EVTI tehniskajiem ieteikumiem un par šā deleģētā akta saturu. EVKEG atbalstīja Komisijas pieeju.
            
            
               No 2017. gada 16. novembra līdz 14. decembrim attiecībā uz deleģēto aktu tika apzināts sabiedrības viedoklis saskaņā ar Komisijas labāka regulējuma pamatnostādnēm. Atbildes tika saņemtas no trīs respondentiem. Zemo atbilžu skaita un izvirzīto jautājumu individuālā rakstura dēļ deleģētā akta būtība netika mainīta, bet, pamatojoties uz atbildēm, tika veiktas dažas nelielas redakcionālas izmaiņas attiecībā uz darījumu reģistra ieņēmumu definīciju, kuri kalpo par pamatu, lai aprēķinātu maksu, ko iekasē EVTI.
            
            
               Komisija ir ņēmusi vērā arī Eiropas Parlamenta deputātu pausto viedokli par EVTI tehniskajiem ieteikumiem, jo īpaši viedokli, ka papildpakalpojumiem – nevis tikai ieņēmumiem no pamatpakalpojumiem – vajadzētu būt vienam no elementiem, kas jāņem vērā, nosakot maksas apmēru.
            
            
               3.IETEKMES NOVĒRTĒJUMS
            
            
               Pilnībā ņemot vērā EVTI sniegtos tehniskos ieteikumus un no EVKEG saņemtās atsauksmes, Komisija ierosina saskaņā ar VFDR 11. panta 2. punktu ar šo deleģēto aktu pieņemt maksu veidus, apmēru un iekasēšanas veidu attiecībā uz darījumu reģistriem, kuri centralizēti vāc datus par VFD.
            
            
               Saskaņā ar VFDR divi galvenie uzraudzības maksu iekasēšanas principi ir: 1) darījumu reģistra apgrozījuma proporcionalitāte; un 2) tas, ka tiem būtu pilnībā jāsedz EVTI izdevumi. EVTI izstrādāja savus ieteikumus par maksu veidiem, to apmēra noteikšanu un iekasēšanas veidu, pamatojoties uz esošo EVTI budžeta plānošanas regulējumu un pieeju, kas izmantota Komisijas Deleģētajā regulā (ES) 1003/2013
                  2
               . Konkrētāk, EVTI ierosina: i) reģistrācijas maksas, kas sedz EVTI vienreizējās izmaksas par jaunu darījumu reģistru reģistrāciju; ii) reģistrācijas pagarināšanas maksas, kas sedz EVTI vienreizējās izmaksas, kas saistītas ar darījumu reģistru reģistrāciju, bet atspoguļo tāda darījumu reģistra pieteikuma apstrādi, kas jau ir reģistrēts saskaņā ar ETIR; iii) uzraudzības maksas, kas sedz EVTI pastāvīgās gada uzraudzības izmaksas; un iv) maksas par trešo valstu darījumu reģistru atzīšanu, kurām ir gan vienreizējs, gan pastāvīgs ikgada komponents.
            
            
               Tādējādi ietekmes novērtējuma pamatā ir aplēses par EVTI izmaksām un novērtējums par metodiku, kā šīs izmaksas tiek sadalītas starp darījumu reģistriem.
            
         
         
            
               EVTI budžeta principi un paredzamās izmaksas
            
            
               Lai segtu izdevumus, EVTI sagatavo gada budžetus, kuru mērķis ir saskaņot tiem radušos izdevumus ar ienākumiem no maksām. EVTI neatgūst deficītus no darījumu reģistriem, un tie neatmaksā pārpalikumus.
            
            
               Ņemot vērā, ka darījumu reģistru reģistrācijas nosacījumi saskaņā ar Vērtspapīru finansēšanas darījumu regulu ir līdzīgi ETIR minētajiem nosacījumiem, EVTI sagaida, ka to izmaksu struktūra būs līdzīga. EVTI budžetu pārvalda, pamatojoties uz EVTI faktiskajām katras atsevišķas darbības izmaksām (budžeta līdzekļu sadale pa darbības jomām). Saskaņā ar EVTI 2017. gada darba programmu apakšdarbību budžets darījumu reģistru uzraudzībai 2017. gadā ir EUR 2,5 miljoni un apakšdarbību personāls ir 16 pilnslodzes ekvivalenti (FTE). Tādējādi vidējās izmaksas uz vienu FTE, kas nodarbojas ar darījumu reģistru uzraudzību, ir aptuveni EUR 155 000, kas ietver algu un visas attiecīgās izmaksas.
            
            
               Reģistrācijas un reģistrācijas pagarināšanas maksa
            
            
               Līdzīgi kā Regulā par Eiropas tirgus infrastruktūru
                  3
                EVTI ierosina darījumu reģistriem piemērot dažādas reģistrācijas maksas atkarībā no to paredzamā apgrozījuma. Ir paredzams, ka darījumu reģistriem, kas sniedz pakalpojumus papildus VFD ziņošanai, būs lielāki, jo tiem ir pilnīgāks komerciālais piedāvājums, un tādējādi to gadījumā EVTI ir nepieciešami lielāki reģistrācijas un uzraudzības centieni.
            
            
               Ņemot vērā tās pieredzi ar darījumu reģistru reģistrēšanu saskaņā ar ETIR, EVTI lēš, ka reģistrācijas izmaksas darījumu reģistriem, kuriem paredzams liels apgrozījums, saskaņā ar Vērtspapīru finansēšanas darījumu regulu būs 0,65 gada FTE uz vienu pieteikumu, t. i., EUR 100 000. EVTI arī lēš, ka izmaksas darījumu reģistriem ar mazāku apgrozījumu būs EUR 65 000. Lielākā daļa respondentu, kas piedalījās sabiedriskajā apspriešanā, atbalstīja EVTI priekšlikumu, tomēr daži no tām ierosināja samazināt maksas, lai veicinātu konkurenci. EVTI norāda, ka jebkurā gadījumā maksu apjoms tiek noteikts, lai segtu EVTI izmaksas saistībā ar darījumu reģistru reģistrēšanu. 
            
            
               Attiecībā uz reģistrācijas pagarināšanas izmaksām EVTI lēsa, ka tās būs aptuveni puse no jauna pieteikuma izmaksām, t. i., aptuveni 0,33 gada FTE. Aplēšot reģistrācijas pagarināšanas izmaksu skaitli, EVTI ņēma vērā, ka: 1) reģistrācijas pagarināšanas pieteikumiem būtu nepieciešami aptuveni 70 % no līdzekļiem, kas nepieciešami jauna pieteikuma apstrādāšanai; 2) EVTI gūtu labumu no tā, ka pieteikuma iesniedzējs tai jau ir zināms, un 3) EVTI ir līdzīga pieredze ar kredītreitingu aģentūru atkārtotiem pieteikumiem.
            
            
               Pamatojoties uz minēto, EVTI sākotnēji ierosināja, ka maksa par reģistrācijas pagarināšanu tiktu noteikta EUR 50 000 apmērā neatkarīgi no apgrozījuma paredzamā apjoma. Respondenti, kas piedalījās sabiedriskajā apspriešanā, atbalstīja EVTI priekšlikumu par reģistrācijas pagarināšanas maksas samazināšanu. Tomēr viens no respondentiem uzskatīja, ka aprēķinātie 70% no EVTI ieguldītā laika un pūlēm salīdzinājumā ar jauna pieteikuma apstrādi ir pārmērīgi. Cits respondents pauda viedokli, ka reģistrācijas pagarināšanas maksa EUR 50 000 apmērā var būt nomācoša darījumu reģistriem, kas paredz mazāku skaitu VFD, un ka tā varētu ietekmēt to konkurētspēju. Vēl viens respondents aizstāvēja viedokli, ka būtu jānosaka mazāka maksa darījumu reģistriem ar mazāku paredzamo apgrozījumu, kuri piesakās reģistrācijas pagarināšanai. EVTI pievērsās respondentu bažām, grozot savu ieteikumu, lai maksa darījumu reģistriem ar mazāku paredzamo apgrozījumu tiktu noteikta 32 500 euro apmērā, savukārt darījumu reģistriem ar lielāku paredzamo apgrozījumu tā tiktu saglabāta 50 000 euro apmērā.
            
            
               Gada uzraudzības maksas
            
            
               Gada uzraudzības maksas mērķis ir segt EVTI pastāvīgos gada uzraudzības izdevumus. Saskaņā ar Vērtspapīru finansēšanas darījumu regulas principu, ka maksām ir jābūt proporcionālām darījumu reģistru apgrozījumam un pilnībā jāsedz EVTI izmaksas, EVTI ierosina šīs maksas noteikt, pamatojoties uz EVTI aplēsēm par tās kopējiem gada izdevumiem saistībā ar uzraudzību, tās proporcionāli sadalot uz darījumu reģistriem uz to ieņēmumu pamata. Šī pieeja līdzinās ETIR noteiktajai pieejai. Saskaņā ar ETIR katra darījumu reģistra daļu aprēķina, ņemot vērā trīs vienlīdz izsvērtas sastāvdaļas: pamatieņēmumi, paziņotie darījumi un neizpildītie darījumi. Tomēr EVTI ierosina, ka saskaņā ar VFDR sedzamo izmaksu proporcija būtu jāaprēķina, izmantojot vienkāršotu formulu.
            
            
               EVTI pieredze ar ETIR pierādīja, ka nebija grūti savākt darījumu reģistra pamatieņēmumus, ņemot vērā, ka darījumu reģistriem saskaņā ar valsts tiesību aktiem ir pienākums sagatavot finanšu pārskatus, kas parasti ietver ieņēmumu sadalījumu, tā ka bija iespējams identificēt ar ETIR saistītos ieņēmumus. Pamatojoties uz minēto, EVTI sākotnēji ierosināja vienkāršotu formulu, lai aprēķinātu to izmaksu daļu, kas jāsedz katram darījumu reģistram, izdalot katra darījumu reģistra VFD pamatieņēmumus ar visu darījumu reģistru VFD pamatieņēmumu summu.
            
            
               EVTI arī interesējās, vai būtu jāņem vērā papildpakalpojumi. Šajā sakarā EVTI paskaidroja, ka dažos gadījumos sakarā ar atšķirīgu izmaksu struktūru daži darījumu reģistri var iekasēt mazākas maksas par VFD ziņošanu nekā citi. Šādu mazāku maksu rezultātā var rasties lielāks skaits VFD ziņojumu nekā darījumu reģistra VFD ieņēmumi varētu liecināt. EVTI šajā posmā uzskata, ka ņemot vērā zināmas pielaides, uzraudzības centieni joprojām ir proporcionāli pret uzraudzības maksām, kuras iekasē, pamatojoties uz pamatieņēmumiem. Tomēr EVTI norādīja, ka tas tā varētu nebūt nākotnē. Turklāt EVTI minēja iespēju, ka daži reģistri var iesaistīties šķērssubsidēšanā, pazeminot pamatpakalpojumu maksas un vienlaikus palielinot papildpakalpojumu maksas, lai maksātu mazākas uzraudzības maksas EVTI. EVTI norādīja, ka šāda situācija var radīt negodīgu konkurenci, minot arī to, ka līdzīga problēma tika risināta Kredītreitingu aģentūru regulā
                  4
               , iekļaujot attiecīgos papildpakalpojumos formulā, lai noteiktu to izmaksu daļu, kas jāsedz kredītreitingu aģentūrām.
            
            
               Šo priekšlikumu plaši apsprieda sabiedriskās apspriešanas dalībnieki. Daži respondenti iebilda pret EVTI priekšlikumu, atbalstot ETIR pieeju, ka papildieņēmumus formulā neiekļauj. Tie apgalvoja, ka ne vienmēr pastāv saistība starp papildpakalpojumu piedāvāšanu un lielāku apgrozījumu. Viens atbildētājs pauda viedokli, ka darījumu reģistru proporciju aprēķināšana, pamatojoties uz apstrādāto darījumu apjomu, ir vienīgais uzticamais nepieciešamo EVTI uzraudzības centienu rādītājs. Cits respondents atbalstīja ETIR pieeju ar mainītu uzsvaru uz katru ETIR formulas komponentu. No otras puses, citi tirgus dalībnieki apgalvoja, ka ETIR pieejas gadījumā neizpildīto darījumu iekļaušana formulā radīja neparedzētas problēmas saistībā ar dažu atvasināto instrumentu darījumu būtību. Šie respondenti atbalstīja EVTI priekšlikumu, apgalvojot, ka pamatieņēmumi vieni paši precīzi neatspoguļo uzraudzības darba apjomu, kāds EVTI ir jāīsteno.
            
            
               Pamatojoties uz šo sniegto informāciju, EVTI savā nobeiguma ziņojumā ierosināja kā formulas parametru izmantot gan ieņēmumus no VFD pamatpakalpojumiem, gan ieņēmumus no VFD papildpakalpojumiem. Tas atspoguļo Eiropas Parlamenta deputātu viedokli, kuri arī pauda atbalstu papildpakalpojumu iekļaušanai sakarā ar nepareizas stimulēšanas (t. i., šķērssubsidēšanas) risku, saskaņošanai ar kredītreitingu aģentūru regulas pieeju un vajadzībai pēc visaptverošiem rādītājiem. Kā tika iepriekš norādīts, EVTI risināja šos jautājumus savā nobeiguma ziņojumā.
            
            
               Minimālās gada uzraudzības maksas
            
            
               Ņemot vērā to, ka darījumu reģistru uzraudzībai ir nepieciešams konkrēts minimāls uzraudzības darbību līmenis attiecībā uz katru darījumu reģistru, EVTI ierosināja minimālās uzraudzības maksas, kas ir līdzīgi ETIR paustajai pieejai. Ņemot vērā līdzību ar ETIR, EVTI ierosināja noteikt minimālo maksu EUR 30 000 apmērā. EVTI sagaida, ka minimālās uzraudzības darbības būs specifiskas tieši VFDR, t. i., EVTI šajā ziņā neparedz nekādu sinerģiju ar ETIR. Tādēļ EVTI ierosina, ka minimālajai maksai vajadzētu būt tādai pašai attiecībā uz jauniem darījumu reģistriem un saskaņā ar ETIR jau reģistrētiem darījumu reģistriem.
            
            
               Daļa no respondentiem, kas piedalījās sabiedriskajā apspriešanā, atbalstīja EVTI priekšlikumu par minimālām uzraudzības maksām. Citi respondenti apgalvoja, ka saskaņā ar VFDR noteikumiem maksām vajadzētu būt proporcionālām pret darījumu reģistra apgrozījumu un ka minimālās maksas būtu jākoriģē (t. i., jāsamazina), lai atspoguļotu papildu nepieciešamos izdevumus tikai reģistrācijas pagarināšanas gadījumā.
            
            
               Nobeiguma ziņojumā EVTI uzturēja spēkā savu sākotnējo priekšlikumu, apgalvojot, ka minimālajām maksām būtu jāsedz EVTI nemainīgās izmaksas un ka šajā gadījumā nav sinerģijas ar ETIR, kas attaisnotu samazinātu maksu apmēru. 
            
            
               Uzraudzības maksas pirmajā gadā
            
            
               Savā apspriešanas dokumentā EVTI paskaidroja, pamatojoties uz gūto ETIR pieredzi, ka pirmajos mēnešos pēc darījumu reģistra reģistrācijas, EVTI uzraudzības centieni nav saistīti ar darījumu reģistra darbības apjomu, bet ir līdzīgi attiecībā uz visiem darījumu reģistriem un ir aptuveni vienādi ar uzraudzības centieniem reģistrācijas laikā. EVTI šajā sakarā norādīja, ka saskaņā ar VFDR ziņošanas pienākumu piemēro tikai 12 mēnešus pēc tam, kad pieņēma RTS par ziņojumu datiem, pamatojoties uz VFDR 4. panta 9. punktu. Šajā ziņā EVTI uzskatīja, ka, ja reģistrācija notiek konkrētā gadā un VFDR ziņošanas pienākums sākas nākamajā gadā, izmaksas būs mazākas nekā parastā tipiskas uzraudzības gadā, savukārt, ja darījumu reģistra reģistrācija iekrīt tajā pašā gadā, kad sākas VFDR ziņošanas pienākums, rastos situācija, kas vairāk atbilst ierastās darbības uzraudzībai.
            
         
         
            
               Pamatojoties uz minētajiem apsvērumiem, EVTI ierosināja trīs scenārijus pirmā gada uzraudzības maksu aprēķināšanai.
            
            
               Saskaņā ar pirmo scenāriju, kad reģistrācija notiek konkrētā gadā un VFDR ziņošanas pienākums sākas nākamajā gadā, EVTI ierosina pirmā gada maksimālo maksu noteikt reģistrācijas maksas apmērā, ko aprēķina saskaņā ar formulu tā, ka maksa ir proporcionāli mazāka, ja reģistrācija notiek tuvāk gada beigām.
            
            
               Saskaņā ar otro scenāriju (VFDR ziņošanas pienākums iekrīt reģistrācija gada pirmajos sešos mēnešos) EVTI ierosina maksas aprēķināt, pamatojoties uz apgrozījuma ekstrapolāciju uz pārejas periodu līdzīgi pieejai ETIR pagaidu noteikumos, ko piemēro otrajā pārskata gadā.
            
            
               Saskaņā ar trešo scenāriju (VFDR ziņošanas pienākums iekrīt reģistrācija gada pēdējos sešos mēnešos) EVTI ierosina maksas aprēķināt, pamatojoties uz darījumu reģistra reģistrācijas maksu.
            
            
               Lielākā daļa respondentu deva priekšroku vienotai pieejai, kas atbilstu pirmajam no iepriekš aprakstītajiem scenārijiem, lai būtu iespējams plānot savas izmaksas.
            
            
               EVTI ierosina saglabāt visus iepriekš minētos scenārijus, ņemot vērā to, ka tie tuvāk atspoguļo EVTI faktiskās izmaksas un uzraudzības centienus.
            
            
               Atzīšanas maksas
            
            
               Attiecībā uz atzīšanas izmaksām EVTI norāda, ka tā vēl nav apstrādājusi atzīšanas pieteikumu, ko iesniedzis trešās valsts darījumu reģistrs, bet, ņemot vērā līdzības starp ETIR un VFDR procedūrām, tā uzskata, ka gan atzīšanas maksām, gan pastāvīgās uzraudzības maksām trešo valstu darījumu reģistriem vajadzētu būt vienādām saskaņā ar abām regulām.
            
            
               Ņemot vērā minēto, kā arī ņemot vērā līdzību ar atzīšanu saskaņā ar ETIR, EVTI ierosināja saglabāt tādu pašu maksu struktūru un apmēru, kā tas ir noteikts ETIR. Konkrētāk, EVTI ierosināja, ka trešo valstu darījumu reģistri maksā pirmreizēju atzīšanas maksu, kas sastāv no diviem komponentiem: 1) EUR 20 000 par atzīšanas pieteikuma apstrādi un 2) summa, kas izriet no sadarbības mehānismu izveidošanas izmaksām un kas tiek lēsta EUR 35 000 apmērā. Turklāt EVTI ierosināja, ka atzīšanas reģistrācijas pagarināšanas gadījumā pirmais komponents – atzīšanas pieteikuma apstrādāšana – ir jāsamazina par 50 %, kas atbilst EUR 10 000, ņemot vērā sinerģijas ar ETIR reģistrācijas procesu. EVTI ierosināja, ka otrais komponents paliek nemainīgs atzīšanas pagarināšanas gadījumā.
            
            
               Attiecībā uz pastāvīgo atzīšanas maksu EVTI ierosināja, ka tā būtu jānosaka EUR 5 000 apmērā līdzīgi pastāvīgajai atzīšanas maksai, kas noteikta ETIR.
            
            
               Lai gan tirgus dalībnieki kopumā piekrita EVTI priekšlikumam, tie pauda bažas, ka aplēstās izmaksas par trešās valsts režīma novērtēšanu un sadarbības mehānismu izveidošanu ir pārāk augstas. Tomēr EVTI uztur spēkā savas aplēses, ņemot vērā, ka saskaņā ar VFDR un ETIR veiktie novērtējumi ir atšķirīgi un ka nav skaidrs, vai trešās valsts iestāde, kas atbild par darījumu reģistru uzraudzību attiecībā uz atvasinātiem instrumentiem un VFD, būtu tā pati, tāpēc nav iemesla uzskatīt, ka būtu sinerģijas, kuras samazinātu uzraudzības centienus, kas savukārt attaisnotu maksu samazināšanu. 
            
            
               Samaksas un atlīdzināšanas nosacījumi 
            
            
               Tā kā maksām ir jāsedz EVTI izmaksas, EVTI ierosina, ka reģistrācijas maksas būtu pilnā apmērā jāsamaksā pieteikuma iesniegšanas brīdī. Lai novērstu kļūdainus pieteikumus, EVTI ierosina, ka nevajadzētu būt iespējai atsaukt pieteikumu.
            
            
               Turklāt EVTI ierosina, ka gada uzraudzības maksu samaksātu divās daļās, līdzīgi kā tas ir noteikts ETIR. Tādējādi pirmā daļa ir jāsamaksā līdz katra gada 28. februārim. Tomēr EVTI ierosina mainīt otrās daļas maksājuma datumu no 31. augusta uz 31. oktobri, lai varētu labāk risināt neparedzētu reģistrācijas vai atzīšanas pieteikumu iespējamību. Lielākā daļa respondentu neiebilda pret šo pieeju.
            
            
               Visbeidzot, EVTI ierosina, ka visas maksas būtu jāiekasē EVTI, kas atlīdzinās izdevumus, kas radušies valstu iestādēm saistībā ar EVTI tām deleģēto uzraudzības uzdevumu veikšanu. Respondenti atbalstīja EVTI priekšlikumu.
            
            
               Šajā regulā tiek ņemti vērā EVTI tehniskajos ieteikumos ierosinātie pasākumi.
            
            
               3.1.Izmaksu un ieguvumu analīze
            
            
               Darījumu reģistru reģistrēšana un trešo valstu darījumu reģistru atzīšana, kā arī to pastāvīga uzraudzība, ko veic EVTI un valstu iestādes, paredz uzraudzības izmaksas. VFDR noteikts, ka darījumu reģistriem jāsedz šīs izmaksas proporcionāli to apgrozījumam. Ir ticams, ka darījumu reģistri novirzītu visas šīs izmaksas vai būtisku šo izmaksu daļu uz pārskatus sniedzošajiem darījumu partneriem, izmantojot maksas, ko darījumu reģistri iekasē.
            
            
               Paredzams, ka kopējās darījumu reģistru uzraudzības izmaksas varētu būt aptuveni tādas pašas kā to darījumu reģistru izmaksas, kas darbojas saskaņā ar ETIR, proti, EUR 2,5 miljoni (skatīt iepriekš minētās EVTI aplēses). Šī summa nav nenozīmīga, salīdzinot ar kopējām darījumu reģistriem atbilstības nodrošināšanas izmaksām, kuras saskaņā ar Europe Economics
                  5
                aplēsēm ir 3,4–6,5 miljonu euro apmērā attiecībā uz vienreizējām izmaksām un 1,6–2,1 miljonu euro apmērā attiecībā uz pastāvīgām ikgadējām izmaksām uz katru darījumu reģistru. Tomēr, ņemot vērā iespēju, ka darījumu reģistri novirzīs šīs izmaksas uz ziņojumu sniedzošajiem darījumu partneriem, tās būtu jāsalīdzina ar ziņojumu sniedzošo darījumu partneru kopējām izmaksām. Europe Economics ir aplēsusi, ka kopējās vienreizējās nozares izmaksas būs aptuveni EUR 151–198 miljoni, un kopējās pastāvīgās ikgadējās nozares izmaksas būs aptuveni EUR 44–59 miljoni. Ņemot vērā iepriekš minēto, EVTI gada uzraudzības izmaksas EUR 2,5 miljonu apmērā ir mazāk nozīmīgas.
            
            
               Jebkurā gadījumā minētās izmaksas kompensētu ieguvumi, kurus radītu lielāka pārredzamība un regulatoriem regulāri un precīzi sniegti dati par VFD tirgu. Šāda informācija ļautu regulatoriem uzraudzīt un atklāt sistēmiska riska rašanos, kas izrietētu no aizņemto līdzekļu īpatsvara un no termiņa un likviditātes pārveidošanas palielināšanās ārpus tradicionālās banku sistēmas, un vajadzības gadījumā veikt preventīvas darbības.
            
         
         
            
               3.2.Samērīgums
            
            
               Šī regula nosaka maksas darījumu reģistriem, precizējot to veidus, summas un veidu, kādā tās tiek maksātas. Minēto maksu mērķis ir pilnībā segt EVTI izmaksas saistībā ar darījumu reģistru uzraudzību, neradot būtisku deficītu vai pārpalikumu. Maksas kalibrē tā, lai tiktu sasniegts minētais mērķis, un tādēļ tās ir samērīgas.
            
            
               Ņemot vērā iepriekš minēto, ar šo regulu nodrošina samērīgu VFDR noteikumu piemērošanu, tādējādi ņemot vērā samērīguma principu.
            
            
               3.3.Subsidiaritāte
            
            
               Šīs regulas mērķis ir precizēt to maksu veidus un summu, ko darījumu reģistri maksā EVTI, lai segtu EVTI radušās uzraudzības izmaksas.
            
            
               Dalībvalstis pašas nevar veikt šādas darbības, jo šīs maksas ir jānosaka konsekventi visā ES, lai nodrošinātu taisnīgu izmaksu sadali starp darījumu reģistriem un vienlīdzīgus konkurences apstākļus Eiropas Savienībā. Šī regula papildina VFDR, vienlaikus ievērojot iepriekš izklāstīto samērīguma principu, un tāpēc tā ir saskaņā ar subsidiaritātes principu.
            
            
               4.DELEĢĒTĀ AKTA JURIDISKIE ASPEKTI
            
            
               Ierosinātās regulas par maksām I nodaļā ir paredzēti vispārējie noteikumi:
            
            
               ·1. pantā ir noteiktas izmaksas, kuras sedz no maksām. Priekšlikums nerada papildu personāla izmaksas;
            
            
               ·2. pantā ir definēts darījumu reģistru piemērojamais apgrozījums, balstoties uz kuru tiks iekasēta uzraudzības maksa;
            
            
               ·3. pantā ir paredzēta iespēja pārskatīt maksu apmēru, ja rodas regulārs pārpalikums vai deficīts.
            
            
               II nodaļā ir paredzēti trīs maksas veidi, ko no darījumu reģistriem var iekasēt, pamatojoties uz VFDR:
            
            
               ·4. pantā ir uzskaitīti visi maksu veidi, kas ir jāmaksā;
            
            
               ·5. pantā ir konkretizēta vienreizēja iekasējamā reģistrācijas un reģistrācijas pagarināšanas maksa, kura atspoguļo EVTI izdevumus, kas nepieciešami, lai apstrādātu reģistrācijas vai reģistrācijas pagarināšanas pieteikumu.
            
            
               ·6. pantā ir noteikta gada uzraudzības maksa, kas sedz EVTI izmaksas par notiekošajām uzraudzības darbībām, un tā būs proporcionāla darījumu reģistra piemērojamajam apgrozījumam. Tiek noteikta arī minimālā uzraudzības maksa, lai segtu uzraudzības pastāvīgās administratīvās izmaksas;
            
            
               ·7. pantā ir precizēta no trešo valstu darījumu reģistriem iekasējamā maksa.
            
            
               III nodaļā ir noteikta maksāšanas kārtība un iespējamā maksas atlīdzināšana, konkrēti:
            
            
               ·8. pantā ir konkretizēta vispārējā maksājumu veikšanas kārtība. Maksājumi ir jāveic euro valūtā. Ir noteikts arī soda maksājums par katru maksājuma kavēšanas dienu;
            
            
               ·9. pantā ir noteikta reģistrācijas maksu maksāšanas kārtība; tās ir maksājamas pilnā apmērā, iesniedzot reģistrācijas pieteikumu;
            
            
               ·10. pantā ir noteikta gada uzraudzības maksu maksāšanas kārtība; tās ir maksājamas divos maksājumos (februārī un oktobrī katru gadu);
            
         
         
            
               ·11. pantā ir noteikta atzīšanas maksas maksāšanas kārtība, kas atzīšanas pieteikuma iesniegšanas brīdī ir maksājama pilnā apmērā, un gada uzraudzības maksa ir maksājama katru gadu februārī;
            
            
               ·12. pantā ir paredzēta to izmaksu atlīdzināšana, kas kompetentajām iestādēm radušās, veicot uzdevumus, kurus tām deleģējusi EVTI, pamatojoties uz VFDR. 
            
            
               IV nodaļā ir paredzēti pārejas un nobeiguma noteikumi:
            
            
               ·13. pantā noteikts, kā tiek aprēķināta pirmā gada pagaidu uzraudzības maksa un kā tā darījumu reģistriem ir jāmaksā.
            
            
               ·14. pantā ir noteikta kārtība, kādā jāapmaksā reģistrācijas maksu un maksu par trešo valstu darījumu reģistriem 2019. gadā.
            
            
               ·15. pantā ir noteikta gada uzraudzības maksa par 2020. gadu, ko maksā darījumu reģistri, kas reģistrēti 2019. gadā;
            
            
               ·16. pantā ir noteikts tiesību akta spēkā stāšanās datums. 
            
            
               Deleģētās regulas pielikumā ir konkretizēta aprēķina metode un maksāšanas noteikumi attiecībā uz 13. pantā noteiktajām pagaidu uzraudzības maksām pirmajā gadā.
            
            
               KOMISIJAS DELEĢĒTĀ REGULA (ES) …/..
            
            
               (13.12.2018),
            
            
               ar ko Eiropas Parlamenta un Padomes Regulu (ES) 2015/2365 papildina attiecībā uz Eiropas Vērtspapīru un tirgu iestādes noteiktām maksām darījumu reģistriem
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2015/2365 (2015. gada 25. novembris) par vērtspapīru finansēšanas darījumu un atkalizmantošanas pārredzamību un ar ko groza Regulu (ES) Nr. 648/2012
                  6
                un jo īpaši tās 11. panta 2. punktu,
            
            
               tā kā:
            
            
               (1)Eiropas Parlamenta un Padomes Regulas (ES) Nr. 1095/2010
                  7
                62. pantā paredzēts, ka Eiropas Vērtspapīru un tirgu iestādes (EVTI) ieņēmumus papildus valsts iestāžu maksājumiem un Savienības subsīdijām veido arī nodevas, kas EVTI tiek maksātas Savienības tiesību aktos noteiktajos gadījumos.
            
            
               (2)Savienībā reģistrētiem darījumu reģistriem reģistrācijas maksa būtu jānosaka tā, lai tā ietvertu EVTI izmaksas saistībā ar reģistrācijas pieteikumu apstrādi. 
            
            
               (3)EVTI izmaksas saistībā ar reģistrācijas pieteikuma apstrādi būs lielākas, ja darījumu reģistrs sniedz papildpakalpojumus. Šādu papildpakalpojumu sniegšana ir rādītājs, ka paredzams liels apgrozījums un lielākas izmaksas saistībā ar reģistrācijas pieteikuma izvērtēšanu. Tādējādi reģistrācijas maksu iekasēšanas nolūkā darījumu reģistri būtu jāiedala divās kategorijās atkarībā no paredzamā kopējā apgrozījuma – lielāka un mazāka paredzamā apgrozījuma –, kādam būtu jāpiemēro dažādas reģistrācijas maksas atkarībā no tā, vai tie plāno sniegt papildpakalpojumus.
            
            
               (4)Ja darījumu reģistrs, kas jau ir reģistrēts saskaņā ar Eiropas Parlamenta un Padomes Regulu (ES) Nr. 648/2012
                  8
               , iesniedz reģistrācijas paplašināšanas pieteikumu, izdevumi, kas nepieciešami precīzai pieteikuma izvērtēšanai un izskatīšanai, būtu daudz mazāki nekā jaunas reģistrācijas gadījumā, jo EVTI rīcībā jau ir atbilstoša informācija par pieteikumu iesniedzošo darījumu reģistru. Tādēļ pieteikumu iesniedzošajam darījumu reģistram būtu jāmaksā samazināta maksa. Ja darījumu reģistrs, kas vēl nav reģistrēts saskaņā ar Regulu (ES) Nr. 648/2012, vienlaicīgi iesniedz reģistrācijas pieteikumu gan saskaņā ar Regulu (ES) Nr. 648/2012, gan saskaņā ar Regulu (ES) 2015/2365, izdevumi, kas nepieciešami precīzai pieteikumu izvērtēšanai un izskatīšanai, arī būtu mazāki, jo tikai vienreiz būtu jāizskata viena un tā paša veida dokumenti. Vienlaicīgi iesniegtu pieteikumu gadījumā darījumu reģistram būtu jāsamaksā pilna reģistrācijas maksa saskaņā ar Regulu (ES) Nr. 648/2012 un samazināta reģistrācijas pagarināšanas maksa saskaņā ar Regulu (ES) 2015/2365.
            
         
         
            
               (5)Ja pēc reģistrācijas darījumu reģistrs sāk piedāvāt papildpakalpojumus, tādējādi iekļaujoties augstākā kategorijā pēc paredzamā kopējā apgrozījuma, darījumu reģistram būtu jāsamaksā starpība starp sākotnējo reģistrācijas maksu un reģistrācijas maksu, kas atbilst lielākā paredzamā apgrozījuma kategorijai. Savukārt, ja darījumu reģistrs pārstāj piedāvāt papildpakalpojumus pēc reģistrācijas, EVTI šī maksa tam nebūtu jāatlīdzina, jo tās izdevumi, kas nepieciešami, lai novērtētu pieteikumu, ko iesniedzis darījumu reģistrs ar lielāku paredzamo apgrozījumu, jau tika faktiski iztērēta reģistrācijas laikā.
            
            
               (6)Lai atturētu no nepamatotu pieteikumu iesniegšanas, reģistrācijas maksa nebūtu jāatmaksā, ja pieteikuma iesniedzējs atsauc savu pieteikumu reģistrācijas procesa laikā vai ja reģistrācija tiek atteikta.
            
            
               (7)Lai nodrošinātu EVTI budžeta efektīvu izmantošanu un vienlaikus dalībvalstīm un Savienībai mazinātu finansiālo slogu, ir jānodrošina, ka darījumu reģistri sedz vismaz visas izmaksas, kas saistītas ar to uzraudzību. Uzraudzības maksas būtu jānosaka tādā apmērā, kas ļauj izvairīties no deficīta vai būtiska pārpalikuma rašanās attiecībā uz darbībām, kuras ir saistītas ar darījumu reģistriem. Ja rastos deficīts, EVTI nebūtu jāatgūst deficīts no darījumu reģistriem. Ja deficīts būtu ievērojams, EVTI būtu jāizvērtē tā iemesli un jāgroza tās pro forma uzraudzības izmaksas nākamajā budžeta plānošanas periodā. Pārpalikuma gadījumā pārpalikuma maksas darījumu reģistriem nebūtu jāatgūst.
            
            
               (8)Lai nodrošinātu taisnīgu un skaidru maksas noteikšanu, kura vienlaikus atspoguļo faktiskos administratīvos centienus, kas veltīti katrai uzraudzītajai vienībai, uzraudzības maksa būtu jāaprēķina, balstoties uz apgrozījumu, kuru veido darījumu reģistra pamatdarbība un tās papildpakalpojumi. Lai aprēķinātu piemērojamo apgrozījumu, ir jānošķir papildpakalpojumi, kas tieši saistīti ar to, ka tiek sniegti pamatpakalpojumi – vērtspapīru finansēšanas darījumu (VFD) ierakstu centralizēta vākšana un uzturēšana saskaņā ar Regulu (ES) 2015/2365, piemēram, pārstāvja aizdevumi, nodrošinājuma pārvaldība vai pakalpojumi, kas saistīti ar VFD un atvasināto instrumentu ierakstu centralizētu vākšanu un uzturēšanu, piemēram, darījumu savietošana, darījumu apstiprināšana/apliecināšana, nodrošinājuma vērtēšana un trešo pušu ziņojumu sniegšana. Uzraudzības maksai, ko iekasē no darījumu reģistra, vajadzētu būt samērīgai ar šā individuālā darījumu reģistra darbību salīdzinājumā ar kopējo visu reģistrēto un uzraudzīto darījumu reģistru darbību konkrētā gadā.  Tomēr, ņemot vērā, ka attiecībā uz darījumu reģistru uzraudzību pastāv dažas pastāvīgās administratīvās izmaksas, būtu jānosaka minimālā gada uzraudzības maksa. Šo summu neskar saskaņā ar Regulu (ES) Nr. 648/2012 noteikto uzraudzības maksu samaksa.
            
            
               (9)Būtu jāparedz noteikumi par maksas iekasēšanu no trešo valstu darījumu reģistriem, kuri iesniedz pieteikumu atzīšanai Savienībā atbilstoši Regulai (ES) 2015/2365, lai segtu to atzīšanas un gada uzraudzības izmaksas. Šajā sakarā atzīšanas maksā būtu jāiekļauj divi komponenti – nepieciešamie izdevumi, kas saistīti ar šādu trešo valstu darījumu reģistru atzīšanas pieteikumu apstrādi, ko veic EVTI, pamatojoties uz minētas regulas 19. panta 4. punktu, un nepieciešamie izdevumi, kas saistīti ar sadarbības mehānismu izveidošanu ar tās trešās valsts kompetentajām iestādēm, kurā pieteikumu iesniedzošais darījumu reģistrs ir reģistrēts, saskaņā ar minētās regulas 20. panku. Izmaksas, kas saistītas ar sadarbības mehānisma izveidošanu, būtu jāsadala starp atzītiem darījumu reģistriem no vienas un tās pašas trešās valsts. Turklāt no trešās valsts darījumu reģistra būtu jāiekasē gada uzraudzības maksa.
            
            
               (10)Ja trešās valsts darījumu reģistrs, kas jau ir atzīts saskaņā ar Regulu (ES) Nr. 648/2012, iesniedz reģistrācijas atzīšanas pagarināšanas pieteikumu, šāda pieteikuma apstrādes izmaksām vajadzētu būt zemākām par jauna pieteikuma apstrādes izmaksām, jo pastāv sinerģija starp Regulas (ES) Nr. 648/2012 un Regulas (ES) 2015/2365 režīmiem. Tāpēc būtu jāsamazina atzīšanas maksas komponents, kas saistīts ar pieteikuma apstrādi. No otras puses, sadarbības mehānisma izveidošanas izmaksas ietver izmaksas, kas raksturīgas atbilstības Regulai (ES) 2015/2365 nodrošināšanai. Tāpēc atzīšanas maksas komponentam attiecībā uz sadarbības mehānismiem vajadzētu būt neatkarīgam no sadarbības mehānismu pastāvēšanas saskaņā ar Regulu (ES) Nr. 648/2012.
            
            
               (11)EVTI veiktās uzraudzības funkcijas attiecībā uz atzītiem trešo valstu darījumu reģistriem galvenokārt attiecas uz sadarbības mehānismu īstenošanu, tai skaitā datu efektīvu apmaiņu starp attiecīgajām iestādēm. Šo funkciju veikšanas izmaksas būtu jāsedz no gada uzraudzības maksām, ko iekasē no atzītiem darījumu reģistriem. Tā kā šīs izmaksas būs krietni mazākas nekā izmaksas, kuras rodas EVTI par reģistrētu darījumu reģistru tiešo uzraudzību Savienībā, atzītu darījumu reģistru uzraudzības maksai vajadzētu būt ievērojami mazākai nekā minimālajai uzraudzības maksai, ko iekasē no reģistrētiem darījumu reģistriem, kurus EVTI uzrauga tieši. 
            
            
               (12)Valsts kompetentajām iestādēm rodas izmaksas, īstenojot darbu saskaņā ar Regulu (ES) Nr. 2015/2365 un saskaņā ar Regulas (ES) Nr. 648/2010 74. pantu un saskaņā ar Regulas (ES) 2015/2365 9. panta 1. punktu EVTI valsts kompetentajām iestādēm deleģēto uzdevumu rezultātā. Maksām, kuras EVTI iekasē no darījumu reģistriem, būtu jāsedz arī minētās izmaksas. Lai nepieļautu, ka kompetentajām iestādēm rodas zaudējumi vai ka tās gūst peļņu no deleģētu uzdevumu veikšanas vai no palīdzības sniegšanas EVTI, EVTI būtu attiecīgajai kompetentajai iestādei jākompensē faktiskās izmaksas. 
            
            
               (13)Tā kā par darījumu reģistra darbību gadā, kurā tas tiek reģistrēts, būs pieejams tikai ierobežots datu apjoms, pagaidu uzraudzības maksa būtu jāaprēķina, balstoties uz paredzamajiem izdevumiem, kas nepieciešami attiecīgā darījumu reģistra uzraudzībai tā pirmajā darbības gadā. Lai precīzi aprēķinātu maksu, būtu jāņem vērā attiecīgā darījumu reģistra reģistrācijas datums un Regulas (ES) 2015/2365 4. panta 1. punktā minētā ziņošanas pienākuma sākuma datums, tādējādi precīzi atspoguļojot EVTI pieprasīto uzraudzības līmeni. Ja darījumu reģistra regulatīvā ziņošana sākas tikai nākamajā gadā pēc tā reģistrācijas, pagaidu uzraudzības maksas par pirmo reģistrācijas gadu pamatā vajadzētu būt reģistrācijas maksai. Tas ir tādēļ, ka izdevumi, kas vajadzīgi vel neziņojoša darījumu reģistra uzraudzībai ir salīdzināmi ar izdevumiem, kas vajadzīgi, lai novērtētu reģistrācijas pieteikumu. Atkarībā no laika ilguma starp reģistrāciju un gada beigām summu koriģē proporcionāli, pieņemot, ka standarta reģistrācijas procesam ir vajadzīgas 150 darbdienas. Ja darījumu reģistra regulatīvā ziņošana sākas tā reģistrācijas gada pirmajos sešos mēnešos, pagaidu uzraudzības maksa būtu jāaprēķina, pamatojoties uz piemērojamo apgrozījumu, kas atspoguļo darījumu reģistra ieņēmumus pirmajā pusgadā. Ja darījumu reģistra regulatīvā ziņošana sākas tā reģistrācijas gada pēdējos sešos mēnešos, pagaidu uzraudzības maksa būtu jāaprēķina, pamatojoties uz darījumu reģistra reģistrācijas maksas apmēru. Tas ir tāpēc, ka piemērojamā apgrozījuma piemērošanai ir pieejami tikai ierobežoti dati.
            
            
               (14)Darījumu reģistri, kas reģistrēti 2019. gadā, nesāks sniegt ziņošanas pakalpojumus līdz 2019. gada beigām, un gaidāms, ka to darbības līmenis 2019. gadā būs tuvu nullei. Tādēļ to gada uzraudzības maksa par 2020. gadu tiks aprēķināta, balstoties uz piemērojamo apgrozījumu 2020. gada pirmajā pusē.
            
            
               (15)Šai regulai būtu jāveido pamats EVTI tiesībām iekasēt maksas no darījumu reģistriem,
            
            
               IR PIEŅĒMUSI ŠO REGULU.
            
            
               I NODAĻA
                  Vispārīgi noteikumi
            
            
               1. pants
            
            
               Uzraudzības izmaksu pilnīga atgūšana
            
            
               No darījumu reģistriem iekasētās maksas sedz:
            
            
               (a)visas izmaksas, kas saistītas ar EVTI īstenotu darījumu reģistru reģistrāciju un uzraudzību saskaņā ar Regulu (ES) 2015/2365, tostarp tās izmaksas, ko rada darījumu reģistru atzīšana, kā arī izmaksas, kas izriet no tādu darījumu reģistru reģistrācijas pagarināšanas vai atzīšanas pagarināšanas, kas jau reģistrēti vai atzīti saskaņā ar Regulu (ES) Nr. 648/2012;
            
            
               (b)visas izmaksas, kas saistītas ar atlīdzību kompetentajām iestādēm, kuras ir veikušas darbu saskaņā ar Regulu (ES) 2015/2365, un kas radušās saskaņā ar Regulas (ES) Nr. 648/2012 74. pantu un saskaņā ar Regulas (ES) 2015/2365 9. pantu deleģēto uzdevumu rezultātā.
            
            
               2. pants
            
            
               Piemērojamais apgrozījums
            
         
         
            
               1.Darījumu reģistri, kas reģistrēti saskaņā ar Regulu (ES) 2015/2365, šīs regulas piemērošanas nolūkā glabā tikai revidētus pārskatus, nošķirot vismaz:
            
            
               (a)ieņēmumus, kas gūti no pamatdarbības, – centralizētas VFD ierakstu vākšanas un uzturēšanas saskaņā ar Regulu (ES) 2015/2365;
            
            
               (b)ieņēmumus, kas gūti no papilpakalpojumiem, kuri ir tieši saistīti ar centralizētu VFD ierakstu vākšanu un uzturēšanu saskaņā ar Regulu (ES) 2015/2365. 
            
            
               Piemērojamie ieņēmumi no darījumu reģistra konkrētā gada (n) papildpakalpojumiem ir ieņēmumi no b) apakšpunktā noteiktajiem pakalpojumiem.
            
            
               2.Darījumu reģistri, kas reģistrēti gan saskaņā ar Regulu (ES) 2015/2365, gan saskaņā ar Regulu (ES) Nr. 648/2012, šīs regulas piemērošanas nolūkā glabā tikai revidētus pārskatus, nošķirot vismaz:
            
            
               (a)ieņēmumus, kas gūti no pamatdarbības, – centralizētas VFD ierakstu vākšanas un uzturēšanas saskaņā ar Regulu (ES) 2015/2365;
            
            
               (b)ieņēmumus, kas gūti no pamatdarbības, – centralizētas atvasināto instrumentu ierakstu vākšanas un uzturēšanas saskaņā ar Regulu (ES) 648/2012;
            
            
               (c)ieņēmumus, kas gūti no papilpakalpojumiem, kuri ir tieši saistīti ar centralizētu VFD ierakstu vākšanu un uzturēšanu saskaņā ar Regulu (ES) 2015/2365;
            
            
               (d)ieņēmumus, kas gūti no papildpakalpojumiem un kas ir tieši saistīti gan ar centralizētu VFD ierakstu vākšanu un uzturēšanu saskaņā ar Regulu (ES) 2015/2365, gan ar centralizētu atvasināto instrumentu ierakstu vākšanu un uzturēšanu saskaņā ar Regulu (ES) Nr. 648/2012.
            
            
               Piemērojamie ieņēmumi no darījumu reģistra konkrētā gada (n) papildpakalpojumiem ir šādu ieņēmumu summa: 
            
            
               –ieņēmumi, kas minēti c) apakšpunktā, un 
            
            
               –ieņēmumu daļa, kas minēta d) apakšpunktā. 
            
            
               Ieņēmumu daļa, kas minēta d) apakšpunktā, ir vienāda ar ieņēmumiem, kas minēti a) apakšpunktā, ko sadala ar summu, kas iegūta no 
            
            
               –ieņēmumiem, kas minēti a) apakšpunktā, un 
            
            
               –ieņēmumiem, kas minēti b) apakšpunktā.
            
            
               3.Darījumu reģistra piemērojamais apgrozījums konkrētā gadā (n) ir šādu ieņēmumu summa: 
            
            
               –ieņēmumi, kas gūti no pamatdarbības, – centralizētas VFD ierakstu vākšanas un uzturēšanas saskaņā ar Regulu (ES) 2015/2365, pamatojoties uz revidētajiem finanšu pārskatiem par iepriekšējo gadu (n-1), un 
            
            
               –piemērojamie ieņēmumi no papildpakalpojumiem, kas attiecīga gadījumā noteikti saskaņā ar 1. un 2. punktu, pamatojoties uz revidētajiem finanšu pārskatiem par iepriekšējo gadu (n-1), 
            
            
               ko sadala ar summu, kas iegūta no 
            
            
               –visu reģistrēto darījumu reģistru kopējiem ieņēmumiem, kas gūti no pamatdarbības, – centralizētas VFD ierakstu vākšanas un uzturēšanas saskaņā ar Regulu (ES) 2015/2365, pamatojoties uz revidētajiem finanšu pārskatiem par iepriekšējo gadu (n-1), un 
            
         
         
            
               –visu reģistrēto darījumu reģistru kopējiem piemērojamiem ieņēmumiem no papildpakalpojumiem, kas attiecīga gadījumā noteikti saskaņā ar 1. un 2. punktu, pamatojoties uz revidētajiem finanšu pārskatiem par iepriekšējo gadu (n-1).
            
            
               Tādējādi konkrēta darījumu reģistra piemērojamais apgrozījums (“DRi” formulā turpmāk) tiek aprēķināts šādi: 
            
            
            
            
               VFD ieņēmumi = VFD pakalpojumu galvenie ieņēmumi + piemērojamie papildpakalpojumu ieņēmumi.
            
            
               4.Ja darījumu reģistrs neveica darbību visu iepriekšējo gadu (n-1), tā piemērojamo apgrozījumu aplēš saskaņā ar 3. punktā minēto formulu, attiecībā uz darījumu reģistru ekstrapolējot vērtību, kas aprēķināta par to mēnešu skaitu, kuros darījumu reģistrs darbojās (n-1) gadā attiecībā pret visu (n-1) gadu. 
            
            
               3. pants
            
            
               Maksu pielāgošana
            
            
               Par EVTI darbībām, kas saistītas ar darījumu reģistriem, iekasētā maksa būtu jānosaka tādā apmērā, kas ļauj izvairīties no deficīta vai būtiska pārpalikuma rašanās.
            
            
               Ja ir regulārs būtisks pārpalikums vai deficīts, Komisija pārskata maksu apmēru. 
            
            
            
               II NODAĻA
                  Maksas
            
            
               4. pants
            
            
               Maksu veidi
            
            
               1.Savienībā uzņēmējdarbību veicošiem darījumu reģistriem, kas piesakās reģistrācijai saskaņā ar Regulas (ES) 2015/2365 5. panta 1. punktu, piemēro šāda veida maksas:
            
            
               (a)reģistrācijas un reģistrācijas pagarināšanas maksas saskaņā ar 5. pantu;
            
            
               (b)gada uzraudzības maksas saskaņā ar 6. pantu. 
            
            
               2.No trešās valstīs uzņēmējdarbību veicošiem darījumu reģistriem, kas piesakās atzīšanai saskaņā ar Regulas (ES) 2015/2365 19. panta 4. punktu, iekasē šāda veida maksas:
            
            
               (a)atzīšanas vai atzīšanas pagarināšanas maksas saskaņā ar 7. panta 1. un 2. punktu;
            
            
               (b)gada uzraudzības maksas atzītiem darījumu reģistriem saskaņā ar 7. panta 3. punktu.
            
         
         
            
               5. pants
            
            
               Reģistrācijas un reģistrācijas pagarināšanas maksa
            
            
               1.Reģistrācijas maksa, kas jāmaksā atsevišķiem darījumu reģistriem, kuri iesniedz pieteikumus, atspoguļo izdevumus, kas nepieciešamas, lai precīzi izvērtētu un izskatītu reģistrācijas vai reģistrācijas pagarināšanas pieteikumu, ņemot vērā darījumu reģistra sniedzamos pakalpojumus, tostarp visus papildpakalpojumus.
            
            
               2.Uzskatāms, ka darījumu reģistrs sniedz papildpakalpojumus, ja pastāv jebkura no šādām situācijām:
            
            
               (a)ja tas tiešā veidā sniedz papildpakalpojumus; 
            
            
               (b)ja vienība, kas pieder tai pašai grupai, kurai pieder darījumu reģistrs, sniedz papildpakalpojumus;
            
            
               (c)ja papildpakalpojumus sniedz vienība, ar kuru tirdzniecības reģistrs ir noslēdzis vienošanos darījuma ķēdes vai pēcdarījuma ķēdes, vai darbības jomas kontekstā, lai sadarbotos pakalpojumu sniegšanā. 
            
            
               3.Ja darījumu reģistrs nesniedz papildpakalpojumus, kas minētai 2. punktā, uzskatāms, ka attiecīgajam darījumu reģistram ir neliels paredzamais kopējais apgrozījums, un tas maksā reģistrācijas maksu EUR 65 000 apmērā. 
            
            
               4.Ja darījumu reģistrs sniedz papildpakalpojumus, kas minētai 2. punktā, uzskatāms, ka darījumu reģistram ir liels paredzamais kopējais apgrozījums, un tas maksā reģistrācijas maksu EUR 100 000 apmērā. 
            
            
               5.Ja darījumu reģistrs, kas iesniedz reģistrācijas pieteikumu, jau ir reģistrēts saskaņā ar Regulas (ES) Nr. 648/2012 VI sadaļas 1. nodaļu, darījumu reģistrs maksā šādu reģistrācijas pagarināšanas maksu:
            
            
               (a)EUR 50 000 maksā darījumu reģistri, kas sniedz papildpakalpojumus, kā minēts 2. punktā;
            
            
               (b)EUR 32 500 maksā darījumu reģistri ar zemu paredzamo apgrozījumu, kas nesniedz papildpakalpojumus, kā minēts 2. punktā;
            
            
               6.Ja darījumu reģistrs, kas vēl nav reģistrēts saskaņā ar Regulu (ES) Nr. 648/2012, vienlaicīgi iesniedz reģistrācijas pieteikumu gan saskaņā ar Regulu (ES) Nr. 648/2012, gan saskaņā ar Regulu (ES) 2015/2365, darījumu reģistrs maksā pilnu reģistrācijas maksu saskaņā ar Regulu (ES) Nr. 648/2012 un reģistrācijas paplašināšanas maksu saskaņā ar 5. punktu.
            
            
               7.Ja notiek būtiskas izmaiņas reģistrācijas apstākļos, kas minēti Regulas (ES) 2015/2365 5. panta 4. punktā, kuru rezultātā darījumu reģistram saskaņā ar 3., 4. un 5. punktu ir jāmaksā lielāka reģistrācijas maksa nekā sākotnēji samaksātā maksa, no darījumu reģistra iekasē starpību starp sākotnēji samaksāto reģistrācijas maksu un augstāko piemērojamo reģistrācijas maksu, kas radusies minēto būtisko izmaiņu dēļ.
            
            
               6. pants
            
            
               Gada uzraudzības maksa reģistrētiem darījumu reģistriem un darījumu reģistriem, kuru reģistrācija ir pagarināta 
            
            
               1.No reģistrēta darījumu reģistra iekasē gada uzraudzības maksu.
            
            
               2.Kopējo gada uzraudzības maksu un gada uzraudzības maksu konkrētam darījumu reģistram konkrētā gadā (n) aprēķina šādi:
            
            
               (a)kopējā gada uzraudzības maksa par konkrēto gadu (n) ir aplēse par izdevumiem, kas saistīti ar darījumu reģistru darbību uzraudzību saskaņā ar Regulu (ES) 2015/2365, kas ietverta EVTI budžetā attiecīgajam gadam;
            
            
               (b)darījumu reģistra gada uzraudzības maksa par konkrēto gadu (n) ir saskaņā ar a) apakšpunktu noteiktā kopējā gada uzraudzības maksa, ko sadala starp visiem darījumu reģistriem, kas reģistrēti n-1. gadā, proporcionāli to piemērojamajam apgrozījumam, kas aprēķināts saskaņā ar 2. punkta 3. punktu.
            
         
         
            
               3.Nekādā gadījumā darījumu reģistra, kas iesniedz reģistrācijas vai reģistrācijas pagarināšanas pieteikumu saskaņā ar Regulas (ES) 2015/2365 5. panta 5. punktu, gada uzraudzības maksa nevar būt mazāka par EUR 30 000.
            
            
               7. pants
            
            
               Maksas par trešās valsts darījumu reģistriem
            
            
               1.Darījumu reģistrs, kas piesakās atzīšanai saskaņā ar Regulas (ES) 2015/2365 19. panta 4. punkta a) apakšpunktu, maksā atzīšanas maksu, kuru aprēķina kā šādu vērtību summu:
            
            
               (a)EUR 20 000; 
            
            
               (b)summa, kas rodas, dalot EUR 35 000 ar kopējo darījumu reģistru skaitu no vienas un tās pašas trešās valsts, kurus EVTI ir atzinusi vai kuri ir iesnieguši pieteikumus atzīšanai, taču vēl nav tikuši atzīti.
            
            
               2.Darījumu reģistrs, kas iesniedz reģistrācijas pagarināšanas pieteikumu saskaņā ar Regulas (ES) 2015/2365 19. panta 4. punkta b) apakšpunktu, maksā atzīšanas maksu, kuru aprēķina kā šādu vērtību summu: EUR 10 000 un summa, kas aprēķināta saskaņā ar 1. punkta b) apakšpunktu.
            
            
               3.Darījumu reģistrs, kas atzīts saskaņā ar Regulas (ES) 2015/2365 19. panta 3. punktu, maksā gada uzraudzības maksu EUR 5000 apmērā. 
            
            
            
               III NODAĻA
                  Samaksas un atlīdzināšanas nosacījumi
            
            
               8. pants
            
            
               Vispārējie samaksas nosacījumi
            
            
               1.Visas maksas ir maksājamas euro. Tās maksājamas, kā norādīts 9., 10. un 11. pantā. 
            
            
               2.Par novēlotiem maksājumiem nosaka dienas soda maksājumu 0,1 % apmērā no parāda summas.
            
            
               9. pants
            
            
               Reģistrācijas maksas samaksa
            
            
               1.Reģistrācijas maksa, kas minēta 5. pantā, pilnā apmērā samaksājama laikā, kad darījumu reģistrs iesniedz reģistrācijas pieteikumu saskaņā ar Regulas (ES) 2015/2365 5. panta 5. punktu.
            
            
               2.Reģistrācijas maksa netiek atlīdzināta, ja darījumu reģistrs atsauc savu reģistrācijas pieteikumu, pirms EVTI pieņem pamatotu lēmumu veikt reģistrāciju vai atteikt reģistrāciju, vai ja reģistrācija tiek atteikta. 
            
            
               10. pants
            
            
               Gada uzraudzības maksas samaksas kārtība
            
         
         
            
               1.Gada uzraudzības maksu par konkrētu gadu, kas minēta 6. pantā, maksā divos maksājumos.
            
            
               Pirmā maksājuma termiņš ir attiecīgā gada 28. februāris, un tā summa ir piecas sestdaļas no aplēstās gada uzraudzības maksas. Ja piemērojamais apgrozījums, ko aprēķina, pamatojoties uz 2. pantu, šajā brīdī vēl nav pieejams, apgrozījuma aprēķins balstās uz pēdējo pieejamo piemērojamo apgrozījumu saskaņā ar 2. pantu.
            
            
               Otrā maksājuma termiņš ir 31. oktobris. Otrā maksājuma summa ir gada uzraudzības maksa, kas aprēķināta saskaņā ar 6. pantu un no kuras atņemts pirmais maksājums.
            
            
               2.EVTI nosūta darījumu reģistriem maksājumu rēķinus vismaz 30 dienas pirms attiecīgā maksājuma termiņa.
            
            
               11. pants
            
            
               Trešās valsts darījumu reģistru maksu samaksa
            
            
               1.Atzīšanas maksa, kas minēta 7. panta 1. un 2. punktā, pilnā apmērā samaksājama laikā, kad darījumu reģistrs iesniedz atzīšanas pieteikumu saskaņā ar Regulas (ES) 2015/2365 19. panta 4. punktu. To neatlīdzina. 
            
            
               2.Katru reizi, kad trešās valsts darījumu reģistrs iesniedz pieteikumu atzīšanai saskaņā ar Regulas (ES) 2015/2365 19. panta 4. punktu, EVTI pārrēķina 7. panta 1. punkta b) apakšpunktā minēto summu.  
            
            
               EVTI atlīdzina starpību starp iekasēto summu saskaņā ar 7. panta 1. punkta b) apakšpunktu un summu, kas iegūta pārrēķina rezultātā, vienlīdzīgi starp visiem viena un tajā pašā trešā valstī jau atzītiem darījumu reģistriem. Šo starpību atlīdzina vai nu ar tiešu maksājumu, vai samazinot nākamajā gadā iekasējamo maksu. 
            
            
               3.Gada uzraudzības maksas maksājumu atzīts darījumu reģistrs veic katru finanšu gadu līdz katra gada februāra beigām. EVTI vismaz 30 dienas iepriekš nosūta atzītam darījumu reģistram maksājuma rēķinu. 
            
            
               12. pants
            
            
               Izdevumu kompensēšana kompetentajām iestādēm
            
            
               1.Maksas no darījumu reģistriem par to reģistrēšanu, reģistrācijas pagarināšanu, uzraudzību un atzīšanu iekasē tikai EVTI saskaņā ar šo regulu. 
            
            
               2.EVTI atlīdzina kompetentajai iestādei faktiskās izmaksas, kas radušās saistībā ar uzdevumu veikšanu, pamatojoties uz Regulu (ES) Nr. 2015/2365, un saskaņā ar Regulas (ES) Nr. 648/2012 74. pantu un saskaņā ar Regulas (ES) 2015/2365 9. panta 1. punktu deleģēto uzdevumu rezultātā.
            
            
            
               IV NODAĻA
                  Pārejas un nobeiguma noteikumi
            
            
               13. pants
            
            
               Pagaidu uzraudzības maksu aprēķināšana
            
            
               1.Ja ziņošanas pienākums, kas minēts Regulas (ES) 2015/2365 4. panta 1. punktā, saskaņā ar minētās regulas 33. panta 2. punkta a) apakšpunktu sākas nākamajā gadā pēc darījumu reģistra reģistrācijas saskaņā ar Regulas (ES) 2015/2365 5. panta 5. punktu, darījumu reģistrs tā reģistrācijas gadā maksā pagaidu uzraudzības maksu, kuru aprēķina saskaņā ar pielikuma 1. daļu.
            
            
               2.Ja ziņošanas pienākums, kas minēts Regulas (ES) 2015/2365 4. panta 1. punktā, saskaņā ar minētās regulas 33. panta 2. punkta a) apakšpunktu sākas pirmajos sešos mēnešos darījumu reģistra reģistrācijas gadā saskaņā ar Regulas (ES) 2015/2365 5. panta 5. punktu, darījumu reģistrs tā reģistrācijas gadā maksā pagaidu uzraudzības maksu, kuru aprēķina saskaņā ar pielikuma 2. daļu.
            
         
         
            
               3.Ja ziņošanas pienākums, kas minēts Regulas (ES) 2015/2365 4. panta 1. punktā, saskaņā ar minētās regulas 33. panta 2. punkta a) apakšpunktu sākas pēdējos sešos mēnešos darījumu reģistra reģistrācijas gadā saskaņā ar Regulas (ES) 2015/2365 5. panta 5. punktu, darījumu reģistrs tā reģistrācijas gadā maksā pagaidu uzraudzības maksu, kuru aprēķina saskaņā ar pielikuma 3. daļu.
            
            
               14. pants
            
            
               Reģistrācijas maksu un trešo valstu darījumu reģistru maksu samaksa 2019. gadā
            
            
               1.Darījumu reģistri, kuri piesakās reģistrācijai 2019. gadā saskaņā ar Regulas (ES) 2015/2365 5. panta 5. punktu, pilnā apmērā samaksā 6. pantā minēto reģistrācijas maksu 30 dienas pēc šīs regulas stāšanās spēkā vai reģistrācijas pieteikuma iesniegšanas dienā atkarībā no tā, kurš datums ir vēlāk.
            
            
               2.Trešās valsts darījumu reģistri, kuri piesakās atzīšanai 2019. gadā saskaņā ar Regulas (ES) 2015/2365 19. panta 4. punktu, pilnā apmērā samaksā 7. panta 1. vai 2. punktā minēto atzīšanas maksu 30 dienas pēc šīs regulas stāšanās spēkā vai pieteikuma iesniegšanas dienā atkarībā no tā, kurš datums ir vēlāk.
            
            
               3.Trešo valstu darījumu reģistri, kas atzīti 2019. gadā saskaņā ar Regulas (ES) 2015/2365 19. panta 3. punktu, pilnā apmērā samaksā gada uzraudzības maksu par 2019. gadu saskaņā ar 7. panta 3. punktu 60 dienas pēc šīs regulas stāšanās spēkā vai 30 dienas pēc tam, kad EVTI ir informējusi darījumu reģistru par atzīšanas lēmumu, kas minēts Regulas (ES) 2015/2365 19. panta 7. punktā, atkarībā no tā, kurš datums ir vēlāks.  
            
            
               15. pants
            
            
               Gada uzraudzības maksa par 2020. gadu darījumu reģistriem, kas reģistrēti vai kuru reģistrācija paplašināta 2019. gadā
            
            
               1.Darījumu reģistra gada uzraudzības maksa par 2020. gadu ir saskaņā ar 6. panta 2. punkta a) apakšpunktu noteiktā kopējā gada uzraudzības maksa, ko sadala starp visiem darījumu reģistriem, kas reģistrēti 2019. gadā, proporcionāli piemērojamajam apgrozījumam, kas aprēķināts saskaņā ar 2. punktu.
            
            
               2.Lai aprēķinātu gada uzraudzības maksu par 2020. gadu saskaņā ar 6. pantu attiecībā uz darījumu reģistriem, kas reģistrēti 2019. gadā, saskaņā ar Regulas (ES) 2015/2365 5. panta 5. punktu, darījumu reģistra piemērojamo apgrozījumu iegūst, summējot: 
            
            
               –ieņēmumus, kuri gūti no pamatdarbības, – centralizētas VFD ierakstu vākšanas un uzturēšanas laikposmā no 2020. gada 1. janvāra līdz 2020. gada 30. jūnijam un 
            
            
               –piemērojamos ieņēmumus no darījumu reģistra papildpakalpojumiem saskaņā ar 2. panta 1. un 2. punktu laikposmā no 2020. gada 1. janvāra līdz 2020. gada 30. jūnijam, 
            
            
               ko sadala ar summu, kas iegūta no: 
            
            
               –visu reģistrēto darījumu reģistru kopējiem ieņēmumiem, kuri gūti no pamatdarbības, – centralizētas VFD ierakstu vākšanas un uzturēšanas laikposmā no 2020. gada 1. janvāra līdz 2020. gada 30. jūnijam un 
            
            
               –visu reģistrēto darījumu reģistru piemērojamiem ieņēmumiem no papildpakalpojumiem saskaņā ar 2. panta 1. un 2. punktu laikposmā no 2020. gada 1. janvāra līdz 2020. gada 30. jūnijam. 
            
            
               3.Darījumu reģistri, kas reģistrēti 2019. gadā, gada uzraudzības maksu par 2020. gadu maksā divos maksājumos.
            
            
               Pirmā maksājuma termiņš ir 2020. gada 28. februāris, un maksājuma summa ir vienāda ar reģistrācijas maksu, kuru darījumu reģistrs maksāja 2019. gadā saskaņā ar 5. pantu.
            
            
               Otrā maksājuma termiņš ir 2020. gada 31. oktobris. Otrā maksājuma summa ir gada uzraudzības maksa, kas aprēķināta saskaņā ar 1. punktu, no kuras atņemts pirmais maksājums. 
            
            
               Ja darījumu reģistra veiktā pirmā maksājuma summa ir lielāka nekā gada uzraudzības maksa, kuru aprēķina saskaņā ar 1. punktu, EVTI atlīdzina darījumu reģistram starpību starp pirmā maksājuma summu un gada uzraudzības maksu, ko aprēķina saskaņā ar 1. punktu.
            
            
               4.EVTI nosūta darījumu reģistriem, kuri reģistrēti 2019. gadā, maksājumu rēķinus par ikgadējo uzraudzību 2020. gadā vismaz 30 dienas pirms attiecīgā maksājuma termiņa.
            
         
         
            
               5.Kad revidētie pārskati par 2020. gadu kļūst pieejami, 2019. gadā reģistrētie darījumu reģistri paziņo EVTI jebkādas izmaiņas piemērojamajā apgrozījumā, kas aprēķināts saskaņā ar 2. punktu un kas izriet no atšķirības starp galīgajiem datiem par laikposmu no 2020. gada 1. janvāra līdz 2020. gada 30. jūnijam un provizoriskajiem datiem, kurus izmantoja aprēķinu veikšanai saskaņā ar 2. punktu.  
            
            
               No darījumu reģistriem iekasē starpību starp faktiski samaksāto gada uzraudzības maksu par 2020. gadu saskaņā ar 1. punktu un gada uzraudzības maksu par 2020. gadu, kuru jāmaksā saistībā ar izmaiņām pirmajā apakšpunktā minētajā piemērojamajā apgrozījumā. 
            
            
               EVTI nosūta rēķinu par jebkādu iepriekšējā apakšpunktā minētu papildmaksājumu vismaz 30 dienas pirms attiecīgā maksājuma termiņa.
            
            
               16. pants
            
            
               Stāšanās spēkā
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 13.12.2018
            
            
               
                     Komisijas vārdā –
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        Sk. 
                  https://www.esma.europa.eu/press-news/consultations/technical-advice-commission-fees-trs-under-sftr-and-certain-amendments-fees
                   
               
               
                  
                     (2)
                  
                        Sk. Komisijas Deleģēto regulu (ES) 1003/2013 attiecībā uz maksām, kuras EVTI iekasē no darījumu reģistriem, OV 2013 L 279, 19.10.2013., 4. lpp.
               
               
                  
                     (3)
                  
                        Sk. Komisijas Deleģēto regulu (ES) 1003/2013 attiecībā uz maksām, kuras EVTI iekasē no darījumu reģistriem, OV 2013 L 279, 19.10.2013., 4. lpp.
               
               
                  
                     (4)
                  
                        Regula (EK) Nr. 1060/2009 par kredītreitingu aģentūrām (OV L 302, 17.11.2009., 2. lpp.).
               
               
                  
                     (5)
                  
                        Europe Economics izmaksu un ieguvumu analīze par tehnisko standartu projektu attiecībā uz vērtspapīru finansēšanas darījumiem ir pievienota kā pielikums EVTI nobeiguma ziņojumam par tehniskajiem standartiem saskaņā ar VFDR. Skatīt 19.3. iedaļu: 
                  https://www.esma.europa.eu/sites/default/files/library/esma70-708036281-82_2017_sftr_final_report_and_cba.pdf
                  .
               
               
                  
                     (6)
                  
                        OV L 337, 23.12.2015., 1. lpp. 
               
               
                  
                     (7)
                  
                        Eiropas Parlamenta un Padomes Regula (ES) Nr. 1095/2010 (2010. gada 24. novembris), ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).
               
               
                  
                     (8)
                  
                        Eiropas Parlamenta un Padomes Regula (ES) Nr. 648/2012 (2012. gada 4. jūlijs) par ārpusbiržas atvasinātajiem instrumentiem, centrālajiem darījumu partneriem un darījumu reģistriem (OV L 201, 27.7.2012., 1. lpp.).
               
            
      
    ---documentbreak--- 
      
         
         
            
               PIELIKUMS
            
            
               PAGAIDU MAKSAS PIRMAJĀ GADĀ
            
            
               1. daļa
            
            
               Pagaidu uzraudzības maksa par darījumu reģistra reģistrācijas gadu, ja pārskatu sniegšanas pienākums sākas nākamajā gadā
            
            
               1.Darījumu reģistra pagaidu uzraudzības maksa ir mazākā no šādām summām:
            
            
               (a)darījumu reģistra reģistrācijas maksa, kas maksājama saskaņā ar šīs regulas 5. pantu;
            
            
               (b)darījumu reģistra reģistrācijas maksa, kas maksājama saskaņā ar šīs regulas 5. pantu, kas reizināta ar darbdienu skaita no tā reģistrācijas dienas līdz gada beigām attiecību pret 150 darbdienām. 
            
            
               Šo aprēķinu veic šādi:
            
            
               TR (darījumu reģistra) pagaidu uzraudzības maksa = Min (reģistrācijas maksa, reģistrācijas maksa * koeficients)
            
            
               Koeficients = Uzraudzības darbdienas 1. gadā
            
            
               150
            
            
               2.Pagaidu uzraudzības maksu pilnā apmērā samaksā 60 dienu laikā pēc šīs regulas stāšanās spēkā vai 30 dienas pēc paziņojuma, kas minēts Regulas (ES) 2015/2365 8. panta 1. punktā, atkarībā no tā, kurš datums ir vēlāks.
            
            
               2. daļa
            
            
               Pagaidu uzraudzības maksa par darījumu reģistra reģistrācijas gadu, ja pārskatu sniegšanas pienākums sākas tā paša gada pirmajos sešos mēnešos
            
            
               1.Darījumu reģistra gada pagaidu uzraudzības maksa ir saskaņā ar šīs regulas 6. panta 2. punkta a) apakšpunktu noteiktā kopējā gada uzraudzības maksa, ko sadala starp visiem darījumu reģistriem, kas reģistrēti attiecīgajā gadā, proporcionāli piemērojamajam apgrozījumam, kas aprēķināts saskaņā ar 2. punktu.  
            
            
               2.Lai aprēķinātu pagaidu uzraudzības maksu, darījumu reģistra piemērojamo apgrozījumu iegūst, summējot: 
            
            
               –ieņēmumus, kas gūti no pamatfunkcijām – VFD ierakstu centralizētas vākšanas un uzturēšanas laikposmā no tā gada 1. janvāra līdz 30. jūnijam, kurā darījumu reģistrs tika reģistrēts, un 
            
            
               –piemērojamos ieņēmumus no darījumu reģistra papildpakalpojumiem saskaņā ar šīs regulas attiecīgi 2. panta 1. un 2. punktu laikposmā no tā gada 1. janvāra līdz 30. jūnijam, kurā darījumu reģistrs ir reģistrēts, 
            
            
               un šo summu dalot ar visu reģistrēto darījumu reģistru to ieņēmumu kopsummu, kuri gūti no pamatfunkcijām – VFD ierakstu centralizētas vākšanas un uzturēšanas – un piemērojamiem ieņēmumiem saskaņā ar šīs regulas attiecīgi 2. panta 1. un 2. punktu laikposmā no minētā gada 1. janvāra līdz 30. jūnijam.
            
         
         
            
               3.Pagaidu uzraudzības maksu samaksā divās daļās.
            
            
               Pirmā maksājuma termiņš ir 30 dienas pēc paziņojuma, kas minēts Regulas (ES) 2015/2365 8. panta 1. punktā, un tā apmērs uz ir vienāds ar darījumu reģistra reģistrācijas maksu saskaņā ar šīs regulas 5. pantu.
            
            
               Otrā maksājuma termiņš ir 31. oktobris. Otrā maksājuma summa ir pagaidu uzraudzības maksa, kas aprēķināta saskaņā ar 1. punktu, no kuras atņemts pirmais maksājums. 
            
            
               Ja darījumu reģistra veiktā pirmā maksājuma summa ir lielāka nekā pagaidu uzraudzības maksa, kas aprēķināta saskaņā ar 1. punktu, EVTI atlīdzina darījumu reģistram starpību starp pirmā maksājuma summu un pagaidu uzraudzības maksu, kas aprēķināta saskaņā ar 1. punktu.
            
            
               4.Kad kļūst pieejami revidētie pārskati par reģistrācijas gadu, darījumu reģistrs informē EVTI par izmaiņām piemērojamajā apgrozījumā, kas aprēķināts saskaņā ar 1. punktu, kuras izriet no atšķirības starp galīgajiem datiem par laikposmu no 1. janvāra līdz 30. jūnijam un provizoriskajiem datiem, kas izmantoti aprēķināšanai saskaņā ar 1. punktu.
            
            
               No darījumu reģistriem iekasē starpību starp saskaņā ar 3. punktu faktiski samaksāto gada uzraudzības maksu par reģistrācijas gadu un gada uzraudzības maksu par reģistrācijas gadu, kas maksājama līdz ar izmaiņām pirmajā daļā minētajā piemērojamajā apgrozījumā.
            
            
               5.Neskarot 1. un 4. punktu, pagaidu uzraudzības maksa nav mazāka par 15 000 euro.
            
            
            
               3. daļa
            
            
               Pagaidu uzraudzības maksa par darījumu reģistra reģistrācijas gadu, ja pārskatu sniegšanas pienākums sākas tā paša gada pēdējos sešos mēnešos
            
            
               1.Darījumu reģistra gada pagaidu uzraudzības maksa ir saskaņā ar šīs regulas 6. panta 2. punkta a) apakšpunktu noteiktā kopējā gada uzraudzības maksa, ko sadala starp visiem darījumu reģistriem proporcionāli darījumu reģistra EVTI samaksātās reģistrācijas maksas attiecībai pret visu darījumu reģistru EVTI samaksāto reģistrācijas maksu kopsummu minētajā gadā. 
            
            
               2.Maksa, kas noteikta saskaņā ar 1. punktu, ir maksājama 30 dienu laikā pēc paziņojuma, kas minēts Regulas (ES) 2015/2365 8. panta 1. punktā.